Initiativ fra Kongeriget Spanien med henblik på vedtagelse af Rådets afgørelse om oprettelse af et netværk af kontaktpunkter mellem nationale myndigheder med ansvar for privat sikkerhed

(2002/C 42/09)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel 29, artikel 30, stk. 1, litra a), og artikel 34, stk. 2, litra c),

under henvisning til initiativ fra Kongeriget Spanien,

under henvisning til udtalelse fra Europa-Parlament, og

ud fra følgende betragtninger:

(1) Ekspertseminarerne om privat sikkerhed, der blev afholdt den 13 til 17. november 2000 i Madrid og den 6. og 7. september 2001 i Bruxelles, har fremlagt deres konklusioner.

(2) Det er nødvendigt at fastlægge fælles krav i medlemsstaterne for så vidt angår tilladelse til og tilsyn med privat sikkerhedsservice udført af fysiske og juridiske personer, der opererer på Den Europæiske Unions område.

(3) Det er mødvendigt at lette samarbejdet og samordningen mellem de forskellige nationale organer, der har ansvar for overvågning og kontrol af privat sikkerhed, med henblik på at forbedre alle aspekter af private sikkerhedsaktiviteter.

(4) Det er nødvendigt at standardisere de aspekter, der ikke berører særlige forhold i hver enkelt medlemsstat, men som kan gøre det muligt for parterne inden for dette aktivitetsområde at udvide deres perspektiver og interesser kommerciel og på virksomhedsplan til alle medlemsstater -

TRUFFET FØLGENDE AFGØRELSE:

Artikel 1

Der oprettes et netværk af kontaktpunkter mellem nationale myndigheder med ansvar for privat sikkerhed, i det følgende benævnt "netværket".

Netværket ledes af den nationale myndighed med ansvar for privat sikkerhed i den medlemsstat, der varetager formandskabet for Rådet.

Netværket bistås af Generalsekretariatet for Rådet.

Artikel 2

Netværket består af kontaktpunkter udpeget af hver medlemsstat, der har kompetence med hensyn til tilladelse til, tilsyn med og sanktioner i forbindelse med private sikkerhedsaktiviteter.

De stater, der er kandidater til tiltrædelse af Den Europæiske Union, kan udpege et kontaktpunkt.

Artikel 3

Ud over at give ny fremdrift til samarbejdet mellem de nationale myndigheder med ansvar for privat sikkerhed har netværket følgende mål:

a) at fremme samordning og samarbejde mellem de forskellige nationale organer inden for området privat sikkerhed

b) at gennemføre informationsudveksling om modellerne for regulering af privat sikkerhed i hver enkelt medlemsstat og i kandidatlandene

c) at fastlægge bedste praksis og på lang sigt undersøge mulighederne for at bringe disse modeller og bedste praksis nærmere på hinanden.

Artikel 4

For at opfylde de foreslåede mål oprettes der et internetsted, der ajourføres permanent, og som skal give mulighed for:

a) adgang til medlemsstaternes og kandidatlandenes samlede lovgivning på området privat sikkerhed

b) permanent kontakt mellem de myndigheder, der har ansvar for privat sikkerhed

c) udveksling af erfaringer vedrørende sikkerhedssystemers og alarmsystemers effektivitet, transport og opbevaring af penge, kunstværker osv.

d) kendskab til virksomhederne inden for denne sektor, deres karakteristika og aktiviteter, det geografiske område de opererer inden for, samt deres personaleuddannelse.

Artikel 5

1. De nationale myndigheder med ansvar for privat sikkerhed, der indgår i netværket, kan holde møde mindst en gang om året, og der fremsendes en rapport til Rådet om mødets resultater.

2. Netværket finansieres med [...].

Artikel 6

Rådet foretager en evaluering af netværkets aktiviteter to år efter denne afgørelses ikrafttræden.

Artikel 7

Denne afgørelse træder i kraft dagen efter vedtagelsen.

Udfærdiget i ...

På Rådets vegne

...

Formand